**“Вушацкі словазбор” Барадуліна**

“Вушацкі словазбор” – адзін з выніковых твораў Рыгора Барадуліна. І пісаўся ён, паводле словаў аўтара, амаль 60 год. Яшчэ хлопчыкам у сёмым класе Барадулін узяў сшытачак, зрабіў з яго нататнік і пачаў запісваць розныя народныя словы і выразы роднай Вушаччыны. І першай, за кім ён пачаў занатоўваць розныя цікавінкі, была маці Куліна.

“Вушацкі словазбор” быў укладзены Наталляй Давыдзенка і складаецца з некалькіх частак:

1. **Слоўнік,** дзе ў алфавітным парадку падаюцца ўнікальныя словы жывой мовы Вушаччыны (якая належыць да полацкіх гаворак паўночна-ўсходняга дыялекту беларускай мовы), а таксама ўстойлівыя выразы, параўнанні, прыказкі і прымаўкі.
2. **Ізборнік**, у якім сабраны розныя прыкметы, пажаданні, праклёны, хуткамоўкі, загадкі і інш.
3. **Гаваркое слова, або Жыццё, як яно ёсць…** Успаміны маці паэта, а таксама ягоных сваякоў і землякоў.

Генадзь Бураўкін адзначаў, што ў кнізе два аўтары: “Барадулін і беларускі народ з яго гісторыяй, бедамі, жартамі, жальбамі і ціхай замілаванасцю”. Дзядзька Рыгор спяшаўся занатаваць усе цікавыя словы і выразы, якія чуў ад вушацкіх людзей. Часам ён рабіў гэта адразу, дастаючы нататнік і падчас гутаркі з землякамі запісваючы іх. Калі так не атрымлівалася – бег дахаты, каб не забыцца і занатаваць тое каштоўнае і сапраўднае, што хацеў перадаць сучаснікам і нашчадкам.

У сваім інтэрв’ю пасля выхаду “Вушацкага словазбору” Барадулін тлумачыць, чаму кніга – гэта плён ягонай супрацы з землякамі. Ён кажа, што крыху стылізаваў, часам і падпраўляў тэкст, “але так, каб не было заўважна”. А калі ў галаву прыходзілі нейкія прыказкі ці прымаўкі, дзядзька Рыгор не заўсёды ведаў, ці гэта было вушацкае, ці гэта ён сачыніў сам. Уладзімір Някляеў у бліскучай прадмове да Барадулінскага словазбору пісаў: “Ён адзіны беларускі паэт, які існуе толькі ў мове й выключна ў ёй. Існуе гэткім жа неверагодным цудам, якім сама мова існуе ў пабураным – альбо дасюль не створаным – беларускім свеце. І ў гэтым свеце Барадулін робіць тую працу, якую ў іншых светах робіць народ: **мовастваральную**. І яшчэ **аберагальную**, бліскуча скарыстоўваючы й тым самым захоўваючы тое, што народ ужо стварыў і за што некалі скажа дзякуй свайму Паэту”.

**Заданні**

1. Як вы думаеце, што гэта?

**Лістаноска** –

**Бярэннік** –

**Бязручыца** –

**Лёк** –

**Маца́к** –

**Напатканец** –

**Наса́тка** –

**Неўда** –

**Падуросткі** –

**Пе́кліцца** –

**Прыбабунька** –

**Увалокі** –

**Упіка** –

**Уручча** –

**Шалманка** –

**Шчамель** –

**Галабурда** –

**На́гліца** –

2. Што азначаюць гэтыя вушацкія прыказкі і прымаўкі? Якія іх іншыя беларускія аналагі вы можаце ўзгадаць?

**Век зжыць – не мех сшыць.** =

**Вышэй за лоб не ходзяць вочы**. =

**У вар’ята штодня свята**. =

**І ігрушкі коцяцца недалёка ад гнілушкі**. =

**Ціхая свіння глыбока рыець**. =

**П’янаму і козы ў золаце.** =

3. Адгадайце загадкі:

Ані шпунта, ані дна – поўна бочачка віна.

Ішлі лесам, пяялі басам, няслі драўляны піражок з мясам.

Падае з гары, а б’е ўнізе.

У клубочку сем дзюрачак.

Ляціць, крычыць: кум, кум. А сядзець – кроў п’е.

Повен хлявец белых авец.